RETTEN FOR EU-PERSONALESAGERS DOM

(Første Afdeling)

21. januar 2014

Sag F-102/12

Marc Van Asbroeck

mod

Europa-Parlamentet

»Personalesag – indplacering i lønklasse – ansøgere opført på reservelisten fra udvælgelsesprøven med henblik på overgang til en anden kategori inden ikrafttrædelsen af vedtægtsreformen i 2004 – udligningsgodtgørelse – afgørelse om at omplacere de tjenestemænd, der er berettiget til denne udligningsgodtgørelse«

Angående: Søgsmål anlagt i medfør af artikel 270 TEUF, der finder anvendelse på Euratom-traktaten i henhold til denne traktats artikel 106A, hvorunder Marc Van Asbroeck har nedlagt påstand om annullation af afgørelsen af 15. november 2011, hvorved Europa-Parlamentet efter sagsøgerens overførsel fra Europa-Kommissionen omplacerede ham til lønklasse AST 5, løntrin 3, idet hans anciennitet i lønklassen blev fastsat til den 1. september 2011, og om fornødent af afgørelsen af 15. juni 2012 om afslag på hans klage.

Udfald: Europa-Parlamentet frifindes. Parlamentet bærer sine egne omkostninger og betaler Marc Van Asbroecks omkostninger.

Sammendrag

1. Tjenestemænd – vedtægt – forordning nr. 723/2004 om ændring af vedtægten – overgangsordning – administrationens skønsbeføjelse – rækkevidde – institutionernes selvstændighed

(Tjenestemandsvedtægten, art. 110; Rådets forordning nr. 723/2004, 37. betragtning)

2. Tjenestemænd – ligebehandling – grænser – ulovligt tildelt fordel

1. Med vedtagelsen af forordning nr. 723/2004 om ændring af vedtægten for tjenestemænd og af ansættelsesvilkårene for de øvrige ansatte har EU-lovgiver ikke indført en ens overgangsordning for alle institutioner og organer, og hver ansættelsesmyndighed har følgelig skulle vedtage interne bestemmelser for den pågældende institution eller det pågældende organ for at bevare de rettigheder, som er erhvervet af institutionens eller organets tjenestemænd og sikre disses berettigede forventninger. Dette valg fra lovgivers side har den uundgåelige konsekvens for så vidt angår omplacering af »transkategorielle« tjenestemænd, at selv om disse behandles ens inden for samme institution, er dette ikke nødvendigvis tilfældet i tilfældet af en overførsel fra en institution til en anden, selvfølgelig under overholdelse af de relevante bestemmelser i vedtægten.

Selv om det følger af princippet om EU-administrationens enhed, at alle tjenestemænd i alle Unionens institutioner er underlagt den samme vedtægt, indebærer et sådant princip ikke, at institutionerne skal udøve den skønsbeføjelse, som de er tillagt i medfør af vedtægten, på samme måde, men at institutionerne derimod i princippet kan varetage deres personaleadministration selvstændigt.

(jf. præmis 28 og 29)

Henvisning til:

Retten i Første Instans: 16. september 1997, sag T-220/95, Gimenez mod Regionsudvalget, præmis 72

Personaleretten: 18. september 2013, sag F-76/12, Scheidemann mod Kommissionen, præmis 26

2. Overholdelse af princippet om ligebehandling af tjenestemænd skal forenes med overholdelse af legalitetsprincippet, ifølge hvilket ingen til egen fordel kan påberåbe sig en ulovlighed, der er begået til fordel for andre.

(jf. præmis 38)

Henvisning til:

Domstolen: 4. juli 1985, sag 134/84, Williams mod Revisionsretten, præmis 14; 2. juni1994, sag C-326/91 P, Revisionsretten mod Parlamentet, præmis 51 og 52

Personaleretten: 1. juli 2010, sag F-40/09, Časta mod Kommissionen, præmis 88